Document ID: 32013D0410

A BIZOTTSÁG VÉGREHAJTÁSI HATÁROZATA
(2013. július 10.)
a tagállamok 2013. évi halászati ellenőrzési programjaihoz való uniós pénzügyi hozzájárulásról
(az értesítés a C(2013) 4256. számú dokumentummal történt)
(Csak az angol, a bolgár, a dán, az észt, a finn, a francia, a görög, a holland, a lengyel, a lett, a litván, a máltai, a német, az olasz, a portugál, a román, a spanyol, a svéd és a szlovén nyelvű szöveg hiteles)
(2013/410/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös halászati politika végrehajtására és a tengerjogra vonatkozó közösségi pénzügyi intézkedések létrehozásáról szóló, 2006. május 22-i 861/2006/EK tanácsi rendeletre (1) és különösen annak 21. cikkére,
mivel:
(1)
2012. október 9-én kelt levelében a Bizottság meghatározta az Unió által a halászati ellenőrzési programok keretében finanszírozandó prioritási területeket. E prioritási területek magukban foglalják a tagállami ellenőrző rendszerek hatékonyságának, a motorteljesítmény mérésének és a halászati termékek nyomonkövethetőségének javítását. 2012. május 14-én kelt levelében a Bizottság azokat a követelményeket is meghatározta, amelyeket a nyomonkövethetőséggel összefüggő beruházásokat végrehajtó piaci szereplőknek és tagállamoknak teljesíteniük kell.
(2)
A tagállamok a 861/2006/EK rendelet 20. cikkével összhangban benyújtották a Bizottságnak a 2013-ra vonatkozó halászati ellenőrzési programjukat, valamint a programban szereplő projektek megvalósítása során felmerülő költségek fedezését célzó uniós pénzügyi hozzájárulás iránti kérelmüket.
(3)
Ennek alapján, illetve a költségvetési korlátokat figyelembe véve a Bizottság elutasított a programok keretében benyújtott egyes, prioritásnak nem minősülő intézkedésekre - például az automatikus azonosító rendszerek (AIS) halászhajókra történő telepítésére, a tagállamok ellenőrző rendszereinek javításához nem kapcsolódó képzési projektekre, valamint a halászati járőrszolgálatot ellátó hajók és légi járművek beszerzésére és korszerűsítésére - vonatkozó uniós finanszírozás iránti kérelmeket, mivel azok nem tartoznak a prioritási területek közé.
(4)
Helyénvaló az uniós pénzügyi hozzájárulás maximális összegeit és mértékét a 861/2006/EK rendelet 15. cikkében megállapított határokon belül megállapítani és az odaítélés feltételeit meghatározni.
(5)
Ami a nyomonkövethetőséggel összefüggő projekteket illeti, fontos gondoskodni arról, hogy a projektek kidolgozása a közös halászati politika szabályainak betartását biztosító közösségi ellenőrző rendszer létrehozásáról szóló 1224/2009/EK tanácsi rendelet végrehajtására vonatkozó részletes szabályok megállapításáról szóló, 2011. április 8-i 404/2011/EU bizottsági végrehajtó rendelet (2) 67. cikkének (8) bekezdésében előírtak szerint nemzetközi szinten elismert szabványok alapján történjen.
(6)
Az uniós finanszírozás iránti kérelmeket a Bizottság megvizsgálta abból a szempontból, hogy megfelelnek-e a közös halászati politika megfigyelési és ellenőrzési rendszereinek megvalósítása során felmerült tagállami kiadások tekintetében a 861/2006/EK rendelet végrehajtására vonatkozó részletes szabályok megállapításáról szóló, 2007. április 11-i 391/2007/EK bizottsági rendeletben (3) foglalt előírásoknak.
(7)
A Bizottság értékelte a (héa nélkül) 40 000 EUR-nál nem költségesebb projekteket, és csak azokat fogadta el, amelyekhez - tekintettel a társfinanszírozást kérelmező tagállamok ellenőrző rendszerének a beruházásoktól várható javulására - indokolt uniós társfinanszírozást nyújtani.
(8)
A Bizottság által meghatározott prioritási területekbe történő beruházások ösztönzése érdekében, illetve a pénzügyi válságnak a tagállamok költségvetését érő negatív hatásai következtében indokolt az említett prioritási területekkel összefüggésben felmerült kiadásokhoz - a 861/2006/EK rendelet 15. cikkében előírt határokon belül - nagyarányú társfinanszírozást nyújtani.
(9)
A hozzájárulásra való jogosultsághoz az automatikus helymeghatározási eszközöknek, valamint a halászhajók fedélzetén lévő elektronikus adatrögzítési és jelentéstételi eszközöknek eleget kell tenniük a 404/2011/EU bizottsági végrehajtási rendeletben meghatározott követelményeknek.
(10)
Az e határozatban előírt intézkedések összhangban vannak a Halászati és Akvakultúraágazati Bizottság véleményével,
ELFOGADTA EZT A HATÁROZATOT:
1. cikk
Tárgy
Ez a határozat a 861/2006/EK rendelet 8. cikke (1) bekezdésének a) pontjában említett, a közös halászati politikára vonatkozó nyomonkövetési és ellenőrzési rendszerek végrehajtása során 2013-ban felmerült tagállami kiadásokhoz nyújtandó, 2013. évi uniós pénzügyi hozzájárulásról rendelkezik.
2. cikk
A fennálló kötelezettségvállalások teljesítése
Az érintett tagállamok valamennyi, költségtérítési igény tárgyát képező kifizetést 2017. június 30-ig teljesítenek. A fenti határidőn túli tagállami kifizetések nem téríthetők vissza. Az e határozathoz kapcsolódó költségvetési előirányzatokat legkésőbb 2018. december 31-ig vissza kell vonni.
3. cikk
Új technológiák és informatikai hálózatok
(1) Az I. mellékletben említett projektek keretében a halászati tevékenységek nyomon követésével, ellenőrzésével és felügyeletével kapcsolatos adatgyűjtés és adatkezelés hatékonyságát, illetve biztonságát elősegítő új technológiák és informatikai hálózatok kialakításával, valamint a motorteljesítmény ellenőrzésével összefüggésben felmerült kiadások - a szóban forgó mellékletben megállapított határokon belül - az elszámolható kiadások 90 %-ának megfelelő pénzügyi hozzájárulásra jogosítanak fel.
(2) Ami a nyomonkövethetőségi projekteket illeti, az uniós hozzájárulás a tagállami hatóságok által végrehajtott beruházások esetében legfeljebb 1 000 000 EUR lehet, a magánberuházások esetében pedig nem haladhatja meg a 250 000 EUR-t. Tagállamonként és finanszírozási határozatonként legfeljebb két, magánszereplők által végrehajtott projekt fogadható el. A magánszereplők által végrehajtott nyomonkövethetőségi projektek száma tagállamonként és finanszírozási határozatonként nem lehet több nyolcnál.
(3) A (2) bekezdés szerinti pénzügyi hozzájárulásra való jogosultsághoz valamennyi, e határozat alapján társfinanszírozott projektnek meg kell felelnie az 1224/2009/EK bizottsági rendeletben (4) és a 404/2011/EU végrehajtási rendeletben megállapított követelményeknek.
(4) Az I. mellékletben említett projektek keretében felmerült egyéb kiadások - a szóban forgó mellékletben megállapított határokon belül - a támogatható kiadások 50 %-ának megfelelő pénzügyi hozzájárulásra jogosítanak fel.
4. cikk
Automatikus helymeghatározási eszközök
(1) A II. mellékletben említett projektek keretében a hajók távolról, a halászati felügyelő központból hajómegfigyelési rendszeren (VMS) keresztül történő megfigyelését lehetővé tévő automatikus helymeghatározási eszközök megvásárlásával és fedélzetre szerelésével összefüggésben felmerült kiadások - a szóban forgó mellékletben megállapított határokon belül - a támogatható kiadások 90 %-ának megfelelő pénzügyi hozzájárulásra jogosítanak fel.
(2) Az (1) bekezdésben említett pénzügyi hozzájárulást hajónként 2 500 EUR-ban maximált összeg alapján kell kiszámítani.
(3) Az (1) bekezdés szerinti pénzügyi hozzájárulásra való jogosultsághoz az automatikus helymeghatározási eszközöknek meg kell felelniük a 2244/2003/EK bizottsági rendeletben (5) megállapított követelményeknek.
5. cikk
Elektronikus adatrögzítési és jelentéstételi rendszerek
A III. mellékletben említett projektek keretében a halászati tevékenységek nyomon követésével, ellenőrzésével és felügyeletével kapcsolatos adatcsere hatékonyságát és biztonságát elősegítő elektronikus adatrögzítési és jelentéstételi rendszerek (ERS) elemeinek fejlesztésével, megvásárlásával, telepítésével és technikai támogatásával összefüggésben felmerült kiadások - a szóban forgó mellékletben megállapított határokon belül - a támogatható kiadások 90 %-ának megfelelő pénzügyi hozzájárulásra jogosítanak fel.
6. cikk
Elektronikus adatrögzítési és jelentéstételi eszközök
(1) A IV. mellékletben említett projektek keretében a hajók számára a halászati tevékenységgel kapcsolatos adatok elektronikus rögzítését és a halászati felügyelő központnak történő továbbítását lehetővé tévő ERS-eszközök megvásárlásával és fedélzetre szerelésével összefüggésben felmerült kiadások - a szóban forgó mellékletben megállapított határokon belül - a támogatható kiadások 90 %-ának megfelelő pénzügyi hozzájárulásra jogosítanak fel.
(2) Az (1) bekezdésben említett pénzügyi hozzájárulást - a (4) bekezdés sérelme nélkül - hajónként 3 000 EUR-ban maximált összeg alapján kell kiszámítani.
(3) A pénzügyi hozzájárulásra való jogosultsághoz az ERS-eszközöknek meg kell felelniük a 404/2011/EU végrehajtási rendeletben megállapított követelményeknek.
(4) Az ERS és VMS funkciókat egyesítő, valamint a 404/2011/EU végrehajtási rendeletben foglalt követelményeket teljesítő eszközök esetében az e cikk (1) bekezdésében említett pénzügyi hozzájárulást hajónként 4 500 EUR-ban maximált összeg alapján kell kiszámítani.
7. cikk
Kísérleti projektek
Az V. mellékletben említett projektek keretében az új ellenőrzési technológiákkal kapcsolatos kísérleti projektekkel összefüggésben felmerült kiadások - a szóban forgó mellékletben megállapított határokon belül - a támogatható kiadások 50 %-ának megfelelő pénzügyi hozzájárulásra jogosítanak fel.
8. cikk
Az uniós hozzájárulás maximális összege
Az uniós hozzájárulás tagállamonkénti felső határa a következő:
(EUR-ban)
Tagállam
A nemzeti halászati ellenőrzési programban tervezett kiadások
Az e határozat alapján kiválasztott projektekhez kapcsolódó kiadások
Az uniós hozzájárulás maximális összege
Belgium
1 369 250
1 369 250
1 232 325
Bulgária
15 339
15 339
13 805
Dánia
6 801 633
5 226 502
4 691 350
Németország
17 502 400
4 291 800
3 794 200
Észtország
280 000
280 000
252 000
Írország
1 200 000
1 200 000
1 080 000
Görögország
1 370 029
1 370 029
1 153 026
Spanyolország
12 186 266
9 137 042
7 562 370
Franciaország
5 373 796
5 363 796
4 811 416
Olaszország
7 480 000
2 160 000
1 944 000
Ciprus
600 000
600 000
540 000
Lettország
192 735
192 735
173 462
Litvánia
389 539
389 539
350 585
Málta
1 375 002
1 228 802
636 605
Hollandia
3 264 205
2 389 410
2 142 252
Lengyelország
3 422 251
3 322 251
2 990 026
Portugália
1 608 900
703 500
633 150
Románia
769 000
419 000
313 100
Szlovénia
315 100
293 400
241 500
Finnország
1 682 500
1 682 500
1 514 250
Svédország
1 392 838
1 392 838
1 253 555
Egyesült Királyság
1 039 444
1 039 444
816 423
Összesen
69 630 227
44 067 177
38 139 400
9. cikk
Címzettek
Ennek a határozatnak a Belga Királyság, a Bolgár Köztársaság, a Dán Királyság, a Németországi Szövetségi Köztársaság, Észt Köztársaság, Írország, a Görög Köztársaság, a Spanyol Királyság, a Francia Köztársaság, az Olasz Köztársaság, a Ciprusi Köztársaság, a Lett Köztársaság, a Litván Köztársaság, a Máltai Köztársaság, a Holland Királyság, a Lengyel Köztársaság, a Portugál Köztársaság, Románia, a Szlovén Köztársaság, a Finn Köztársaság, a Svéd Királyság, valamint Nagy-Britannia és Észak-Írország Egyesült Királysága a címzettje.
Kelt Brüsszelben, 2013. július 10-én.

Labels: 2
7
6
12
18
15